En butikstyv forsøgte onsdag at stjæle et TV fra Bilka i Aalborg. Han spurgte bare personalet, om ikke de ville lukke ham ud.

Det virkede smart, da en butikstyv sidst på aftenen onsdag fik et fjernsyn med sig ud af Bilka i Skalborg ved Aalborg uden at betale for det. Det fortæller DR Nordjylland. Ifølge politiet bad manden personalet om at blive lukket ud og forklarede, at han havde købt fjernsynet tidligere, og bare havde været inde med det. Personalet lukkede ham ud, men nåede alligevel at fatte mistanke, før han nåede at forlade parkeringspladsen. Det viste sig, at fjernsynet aldrig er registreret som solgt, og manden, der er kendt af politiet i forvejen, blev anholdt og taget med til politistationen.